Cadwch yn ddiogel dros y gwyliau - AaGIC
› Cadwch yn ddiogel dros y gwyliau
Mae'r Prif Weinidog ac arweinwyr gwasanaethau cyhoeddus Cymru wedi cyhoeddi'r neges ganlynol i bobl Cymru cyn y Nadolig.
"A ninnau ar drothwy'r Nadolig, gofynnwn i chi feddwl yn ofalus am yr hyn y 'dylech' ei wneud, yn hytrach na'r hyn y 'cewch' ei wneud.
Mae'r coronaferiws yn carlamu trwy Gymru yn gyflymach nac ar unrhyw adeg arall yn y pandemig. Mae ein gwasanaethau cyhoeddus dan bwysau anferthol. Maen nhw'n gweithio ddydd a nos i ofalu am bobl a'u diogelu. Mae'r gweithwyr rheng flaen yn rhoi ein hiechyd a'n gofal ni gyntaf, yn ddyddiol. Ond wrth i'r feirws barhau i ledaenu, tyfu hefyd mae'r pwysau ar ein Gwasanaeth Iechyd. Rhaid inni wneud popeth yn ein gallu i amddiffyn y GIG ac achub bywydau. Mae'r feirws yn cael effaith fawr ar ein gwasanaethau argyfwng hefyd. Dros yr wythnosau nesaf, mae angen inni sicrhau eu bod nhw yno i ni pan fo gwir angen, a gwir argyfwng.
Yn anffodus, wrth i nifer yr achosion coronafeirws godi'n uwch eto, a bygythiad ychwanegol yr amrywiolyn newydd yn ei gwneud yn haws i'r feirws drosglwyddo i eraill, mae mwy fyth o debygrwydd y byddwn ni'n dal y feirws ofnadwy hwn a'i basio i eraill. I gadw eich hun a'ch hanwyliaid yn ddiogel y Nadolig hwn, ddylech chi ddim cymysgu â phobl eraill.
I'r rhan fwyaf o bobl bydd y feirws yn achosi salwch ysgafn, ond mae llawer – ein rhieni, ein neiniau a'n teidiau – a allai fynd yn ddifrifol wael, neu farw. Mae gormod o deuluoedd wedi colli pobl i'r feirws erchyll hwn. Ac os na weithredwn ni nawr, bydd rhagor yn marw. Bydd ein gweithredoedd ni dros y Nadolig ac yn yr wythnosau a misoedd nesaf yn effeithio ar Gymru am flynyddoedd.